《送杨参政致仕归永嘉兼简宗豫》
明代·杨士奇

杨大夫，起自章逢儒，清涵烱烱冰玉壶。平生胸中书万卷，上溯冰鲁窥唐虞。

年未四十游帝都，朝朝冠佩明庭趋。退陪天官品量天下士，区别高下贤与愚。

缙绅可望不可近，大夫自视澹若无。出佐方岳薇垣居，施政不亟亦不徐。

春风披拂枯槁苏，时雨沾洒惠化敷。闽南八郡五十邑，咏歌鼓舞连道途。

列圣相承三十载，大夫夷险一节终不渝。白发如丝未全老，成功而退合天道。

山林钟鼎固有命，得退还应健时好。五月燕南雨晴早。

清莺啼满绿杨烟，舞蝶翩翩弄芳草。大夫拂袂出都门，我往饯之心懆懆。

逸翮争骞银汉云，蹇驽尚恋天闲皂。雁荡秀拔东海堧，夫容作花浦屿妍。

谢公旧游清境在，解绂可以长周旋。何须吴歌越舞酣高筵，何须丹砂玉屑图永年。

但令俯仰无愧天，任情随意合自然。武英学士清无恙，鹤氅云巾曰来往。

太史行将望聚星，定在斗城华盖上。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。